فالفترة الممتدة ما بين 2 حتى ل16 غشت 2021، وواخا الحالة الوبائية متدهورة بزاف، تبين أن عدد الإصابات هذ السيمانة اللخرة نقصو بالمقارنة مع السيمانة اللي فاتت، وهبط مؤشر توالد الحالات ل0,96، لكن فالمقابل كاين ارتفاع فمعدل الوفيات بنسبة 36 فالمية، وكاين ارتفاع حتى فنسبة اللي دخلو الإنعاش. أما بخصوص المنحى الوبائي الأسبوعي، قال عبد الكريم مزيان بلفقيه، رئيس قسم الأمراض السارية فوزارة الصحة، أننا سجلنا زيادة ب20 فالمية هذ ال15 ليوم بالمقارنة مع ل15 ليوم لي فاتت، بحيث سجلنا هذ الأسبوع 63174 إصابة، مقابل 50445 قبل 15 ليوم. لكن فالمقابل، عدد الإصابات بكورونا انخفض هذ السيمانة بالمقارنة مع السيمانة اللي فاتت، بحيث سجلنا بين 2 و8 غشت 66565، والعدد نقص فالسيمانة الأخيرة، حيث سجلنا 63174. وبالنسبة لمنحى الوفيات الأسبوعي، فسجلنا ارتفاع فيه بالمقارنة مع الأسبوع اللي فات، بنسبة 36 فالمية، حيت سجلنا 682 وفاة هذ المرة، بينما الأسبوع اللي فات كانو ماتو 502. وبخصوص عدد الوفيات حسب الجهات، كتجي جهة كازا سطات فالمقدمة ب160 وفاة، بعدها سوس ماسة ب82، ومراكش آسفي ب80، والرباط سلا ب72، وبني ملال خنيفرة 74، وطنجة تطوان الحسيمة 51، ودرعة تافيلالت 49، والجهة الشرقية 47، وفاس مكناس 38، والعيون الساقية الحمرا 17، وكَلميم وادنون 11، والداخلة واد الذهب 1. أما بخصوص نسبة تطور الوفيات، فبني ملال خنيفرة تطورو فيها الوفيات ب+36، تابعاها جهة الشرق ب+34، والرباط سلا ب+29، ثم الدار البيضاء سطات ب+21. أما نسبة إيجابية التحاليل، فكلميم واد نون كتجي فالمقدمة ب40,10 فالمية ديال الإيجابية، تابعاها جهة درعة تافيلالت ب36,60 فالمية ديال الإيجابية، ثم جهة الشرق ب29,10 فالمية. وتسجل ارتفاع فعدد المرضى اللي كاينين فأقسام الإنعاش، بحيث فالسيمانة اللخرى، طلعنا من 1397 حالة ل1946 حالة، بينما تحدد عدد الناس اللي كيديرو التنفس الاصطناعي الاختراقي ل64 مصاب. أما بخصوص مؤشر توالد الحالات، فنزل ل0,96 فحدود 15 غشت الجاري، فيحين كان فحدود 1,25 فحدود 25 يوليوز اللي فات. وبالنسبة لترتيب المغرب عالميا، أكدات وزارة الصحة فنشرتها أن المغرب طلع بمركز واحد على مستوى الإصابات، و2 مراكز على مستوى الوفيات ومركز واحد على مستوى الكشوفات، وهكذا صبح فالمركز 38 فالإصابات، 45 فالوفيات و50 فالكشوفات. أما على المستوى الإفريقي، بقى المغرب فالمركز 2 فالإصابات والكشفات، والمركز 4 فالوفيات. 
نشرة كورونا نصف الشهرية بينات انخفاض فالإصابات ومعدل توالد الحالات.. لكنو نسبة الموت والناس اللي فحالة صعيبة مازال طالعة